論語 (漢文叢書)/先進第十一
卷之六

第十一

十一之一

子曰：「先進於禮樂，野人也；後進於禮樂，君子也。如用之，則吾從先進。」

十一之二

子曰：「從我於陳蔡者，皆不及門也。」德行：顏淵、閔子騫、冉伯牛、仲弓。言語：宰我、子貢。政事：冉有、季路。文學：子游、子夏。

十一之三

子曰：「回也，非助我者也！於吾言，無所不說。」

十一之四

子曰：「孝哉閔子騫！人不間於其父母昆弟之言。」

十一之五

南容三復白圭，孔子以其兄之子妻之。

十一之六

季康子問：「弟子孰爲好學？」孔子對曰：「有顏回者好學，不幸短命死矣！今也則亡。」

十一之七

顏淵死，顏路請子之車以爲之槨。子曰：「才不才，亦各言其子也。鯉也死，有棺而無槨。吾不徒行以爲之槨，以吾從大夫之後，不可徒行也。」

十一之八

顏淵死，子曰：「噫！天喪予！天喪予！」

十一之九

顏淵死，子哭之慟。從者曰：「子慟矣！」曰：「有慟乎？非夫人之爲慟而誰爲！」

十一之十

顏淵死，門人欲厚葬之，子曰：「不可。」門人厚葬之。子曰：「回也，視予猶父也，予不得視猶子也，非我也，夫二三子也。」

十一之十一

季路問事鬼神，子曰：「未能事人，焉能事鬼！」「敢問死？」曰：「未知生，焉知死？」

十一之十二

閔子侍側，誾誾如也；子路，行行如也；冉有、子貢，侃侃如也。子樂。「若由也，不得其死然！」

十一之十三

魯人爲長府。閔子騫曰：「仍舊貫，如之何？何必改作！」子曰：「夫人不言，言必有中。」

十一之十四

子曰：「由之鼓瑟，奚爲於丘之門？」門人不敬子路。子曰：「由也升堂矣，未入於室也！」

十一之十五

子貢問：「師與商也孰賢？」子曰：「師也過，商也不及。」曰：「然則師愈與？」子曰：「過猶不及。」

十一之十六

季氏富於周公，而求也爲之聚斂而附益之。子曰：「非吾徒也！小子鳴鼓而攻之，可也。」

十一之十七

柴也愚，參也魯，師也辟，由也喭。

十一之十八

子曰：「回也其庶乎，屢空。賜不受命，而貨殖焉；億則屢中。」

十一之十九

子張問「善人」之道。子曰：「不踐跡，亦不入於室。」

十一之二十

子曰：「論篤是與，君子者乎？色莊者乎？」

十一之二一

子路問：「聞斯行諸？」子曰：「有父兄在，如之何其聞斯行之！」冉有問：「聞斯行諸？」子曰：「聞斯行之。」公西華曰：「由也問：『聞斯行諸？』子曰：『有父兄在。』求也問：『聞斯行諸？』子曰：『聞斯行之。』赤也惑，敢問。」子曰：「求也退，故進之；由也兼人，故退之。」

十一之二二

子畏於匡，顏淵後。子曰：「吾以女爲死矣！」曰：「子在，回何敢死！」

十一之二三

季子然問：「仲由冉求可謂大臣與？」子曰：「吾以子爲異之問，曾由與求之問？所謂大臣者，以道事君，不可則止。今由與求也，可謂具臣矣。」曰：「然則從之者與？」子曰：「弒父與君，亦不從也。」

十一之二四

子路使子羔爲費宰。子曰：「賊夫人之子。」子路曰：「有民人焉，有社稷焉，何必讀書，然後爲學？」子曰：「是故惡夫佞者。」

十一之二五

子路、曾皙、冉有、公西華侍坐。子曰：「以吾一日長乎爾，毋吾以也。居則曰：『不吾知也。』如或知爾，則何以哉？」子路率爾而對，曰：「千乘之國，攝乎大國之閒，加之以師旅，因之以饑饉，由也爲之，比及三年，可使有勇，且知方也。」夫子哂之。「求，爾何如？」對曰：「方六七十，如五六十，求也爲之，比及三年，可使足民；如其禮樂，以俟君子。」「赤，爾何如？」對曰：「非曰能之，願學焉！宗廟之事，如會同，端章甫，願爲小相焉。」「點，爾何如？」鼓瑟希，鏗爾，舍瑟而作；對曰：「異乎三子者之撰。」子曰：「何傷乎！亦各言其志也。」曰：「莫春者，春服既成；冠者五六人，童子六七人。浴乎沂，風乎舞雩，詠而歸。」夫子喟然歎曰：「吾與點也！」三子者出，曾皙後。曾皙曰：「夫三子者之言何如？」子曰：「亦各言其志也已矣。」曰：「夫子何哂由也？」曰：「爲國以禮，其言不讓，是故哂之。」「唯求則非邦也與？」「安見方六七十，如五六十，而非邦也者！」「唯赤則非邦也與？」「宗廟會同，非諸侯而何？赤也爲之小，孰能爲之大！」

論語
論語 (漢文叢書)